runetrust/blame-folketinget-dk huggingface dataset:
Majbrit Berlau (EL), 2005-04-28:
Tak, jeg skal gøre mit bedste.
Ministeren startede sin tale med at sige, at forslaget bygger på misforståelser.
Det synes jeg er en lidt kedelig indgangsvinkel til at diskutere et forslag, når vi nu ved, at aviserne hver dag er fyldt med historier fra hospitalerne, hvor ældre medicinske patienter føler sig tilsidesatte og mener, at der ikke er tid nok til dem, og medicinske patienter, der er i hjemmet, i høj grad føler sig overladt til sig selv.
Vi mener, at forslaget som udgangspunkt peger i nogle rigtige retninger.
Vi mener til gengæld også, at et af de elementer, der bør lægges meget kraftig vægt på, er ansættelse af mere personale, både i hjemmeplejen, i servicesektoren og på hospitalerne.
Det vil man kunne gøre ved at bruge dagpengene aktivt, som Enhedslisten har foreslået op til flere gange, og dermed sikre, at de mennesker, der står i arbejdsløshedskøen i øjeblikket, kan få et job de steder, hvor de er kvalificerede til det.
Kamal Qureshi (SF), 2005-04-28:
Der er mange grupper, som fru Birthe Skaarup trækker frem som eksempler på nogle, der bliver smittet, folk, der er i udlandet, eller som kommer fra udlandet, eller andre grupper, der er blandt de 17, som ikke er i risikogruppen, som bliver smittet.
Jeg vil gerne spørge: Vil Dansk Folkeparti kunne støtte, hvis man nu nåede frem til en model, der hed, at man tilbød hepatitis B-vaccination til alle frivilligt, det vil sige, at alle, der ønskede at få en hepatitis B-vaccination, kunne få det, men at det ikke indgik i et børnevaccinationsprogram?
Kunne Dansk Folkeparti tilslutte sig en sådan model?
Birthe Skaarup (DF), 2005-04-28:
Vi stemmer for forslaget.
Vi skal have de økonomiske beregninger, og vi kan naturligvis ikke gå ind for noget, før vi har de økonomiske beregninger på plads.
Det kan ikke blive i år, men forslaget her lægger jo også op til, at det skal være fra den 1. januar 2006.
Nu har ministeren også indbudt til nogle forhandlinger.
Lad os prøve at se, hvad der kommer ud af det.
Ministeren er jo som regel meget imødekommende, så lad os nu se, hvad det her fører til.
Kamal Qureshi (SF), 2005-04-28:
Jeg blev lidt i tvivl efter det sidste, fru Birthe Skaarup sagde.
Betyder det, at fru Birthe Skaarup stemmer for det her forslag, eller stemmer Dansk Folkeparti ikke for forslaget?
Birthe Skaarup (DF), 2005-04-28:
Som jeg gav udtryk for før, har Dansk Folkeparti fokuseret meget på hepatitis og de forskellige typer af sygdommen samt på de problemer, der kan opstå i kølvandet på hepatitis.
På det grundlag synes vi, det vil være en god idé at forebygge sygdommen, såfremt det er muligt, og det kan faktisk lade sig gøre i nogle tilfælde.
Hepatitis A kan helbrede sig selv, når den eksempelvis rammer børn, der får gulsot.
Hepatitis C kan man ikke vaccinere imod, fordi den smitter via blod og sæd, men hepatitis B, som er smitsom leverbetændelse, kan der vaccineres imod, og hvorfor skulle vi så ikke gøre det?
Dansk Folkeparti foreslog og fik vedtaget indførelse af en generel screening af gravide for hepatitis B i en forsøgsperiode, netop fordi man på den måde kunne få fat i bærere, som indtil da ikke var blevet opdaget.
Også fængselsbetjente tilbydes nu gratis vaccination, fordi der i danske fængsler er høj forekomst af hepatitis B, og det kan Dansk Fængselsforbund nu se er et godt forebyggende tiltag.
Jeg mener, at det tilbud skal ud til andre grupper, f.eks. lægestuderende.
Det er også en gruppe, som Dansk Folkeparti prioriterer, og det er også på den baggrund, vi fremsatte det forslag, jeg tidligere har omtalt, og som faktisk var identisk med det forslag, som Socialdemokraterne præsenterer her i dag.
Vi fandt, at fordelen ved tidlig børnevaccination bl.a. var, at man kunne undgå tilfælde af smitte i daginstitutioner, børnehaver og skoler, og at vaccination for hepatitis B derfor burde inkorporeres i børnevaccinationsprogrammet.
Det skyldes selvfølgelig også, at hepatitis B ikke alene er en alvorlig sygdom, men også en smitsom sygdom.
Det viser sig nemlig, at mellem 5 og 15 pct. af de smittede udvikler kronisk leverbetændelse.
Befolkningens holdning til indførelse af vaccination mod hepatitis B er der også lavet undersøgelser af.
Det viser sig, at 73 pct. faktisk er tilhængere heraf, og derfor tror jeg heller ikke rigtig på, at forældre ikke vil lade deres børn vaccinere mod denne sygdom sammen med det øvrige børnevaccinationsprogram.
Jeg mener heller ikke, at der vil være de helt store udgifter forbundet med disse vaccinationer, men lad os få en økonomisk beregning.
I Dansk Folkeparti er vi naturligvis ansvarlige over for de aftaler, vi har indgået med regeringen, og derfor skal vi naturligvis ikke indføre programmet, før økonomien er på plads, såfremt det har økonomiske konsekvenser.
Men som jeg tidligere har givet udtryk for, støtter vi forslaget fra Socialdemokraterne.
Inge-Lene Ebdrup (V), 2005-04-28:
Ja, det er fuldstændig rigtigt, og jeg vil da beklage, hvis jeg har trådt nogen over tæerne.
Det, jeg prøvede at sige, var, at på årsbasis bliver 13 personer smittet med denne sygdom uden nødvendigvis at tilhøre det, vi kalder risikogruppen, f.eks. stiknarkomaner.
Angående en frivillig ordning er det min holdning, at vi skal passe meget på med at bryde det bærende princip, vi har i vaccinationsordningen.
Men igen vil jeg lægge det over til ministeren, som er kommet med en udstrakt hånd og har sagt, at vi skal mødes og tage en diskussion, og at vi skal være åbne over for alle muligheder.
Vi anerkender alle sammen, at det er en alvorlig sygdom, men verden er jo ikke statisk, så derfor vil udviklingen vise, om det bliver et uændret, et større eller et mindre problem.
Det bliver vi selvfølgelig nødt til at forholde os til løbende, og det vil vi også gøre i Venstre.
Karin Nødgaard (DF), 2005-04-28:
Det drejer sig om ordførerens personlige holdning til måske at indføre frivillighed i forbindelse med vaccinationsprogrammet.
Så vil jeg også lige pointere, at jeg synes, det er lidt uheldigt, når man siger »13 styk«.
Birthe Skaarup (DF), 2005-04-28:
Foreløbig taler vi om det her forslag, og det er det, Dansk Folkeparti giver sin tilslutning til.
Inge-Lene Ebdrup (V), 2005-04-28:
For lige at få sat sagen i det rigtige perspektiv: Man siger, at en tredjedel af de smittede ikke typisk tilhører risikogruppen, men omsat til tal er det i dag 13 styk, og hvis vi nu lader et år gå og lader screeningen af gravide komme i gang, vil det tal givetvis falde.
Jeg siger det ikke for at negligere problemet, for det er bestemt alvorligt, at 13 styk om året bliver smittet med denne forfærdelige sygdom her i Danmark.
Jeg prøver bare at sige, at vi skal også prøve at sætte tingene lidt i perspektiv, og vi har også en økonomisk forpligtelse i forbindelse med den måde, vi prioriterer vores sundhedsudgifter på, vil jeg sige som en bibemærkning.
Angående WHO er det rigtigt, at WHO anbefaler det, men det skal jo ses i lyset af, hvordan situationen er i de enkelte lande.
Vi er altså nødt til at tage udgangspunkt i, hvordan situationen er i vores eget land, og Sundhedsstyrelsen er efter min mening langt bedre til at vurdere forholdene i Danmark, end WHO er, og det er derfor, vi lægger vægt på Sundhedsstyrelsens anbefaling.
Jeg nåede ikke det sidste spørgsmål, men jeg håber, jeg kan vende tilbage til det.
Jamen så kan jeg netop ikke forstå, at man ikke vil give den mulighed, vi nu har indført for screening af gravide, en chance for at virke.
Ifølge hr. René Skau Björnssons retorik er forældre ansvarlige og vil det bedste for deres børn, så selvfølgelig vil man som gravid lade sig screene og lade barnet vaccinere efterfølgende, hvis det er nødvendigt, og så får man i hvert fald vaccineret de børn, som umiddelbart er udsat for smitte.
Med hensyn til høringssvar og Sundhedsstyrelsen og sådan noget vil jeg sige, at jeg læser ikke høringssvarene på helt samme måde, som hr. René Skau Björnsson gør.
Jeg ser ikke nogen klar, klar, klar indstilling om, at nu skal der huhej gøres noget, fordi der er et virkelig stort problem.
Der er nogle, der er for, men som ministeren også sagde, synes jeg måske ikke, det er så relevant.
Det, der er relevant, er to ting.
Det er for det første, om vi vil opnå en væsentlig gevinst ved at gøre det, fordi de initiativer, vi har iværksat, ikke er tilstrækkelige, og for det andet at vi som politikere går imod Sundhedsstyrelsens anbefalinger, hvilket jeg finder meget, meget betænkeligt.
René Skau Björnsson (S), 2005-04-28:
Jeg er meget enig med Venstres ordfører i, at der skal prioriteres, og det er jo derfor, vi har prioriteret sådan, som vi gør med forslaget.
Vi siger, at der skal gøres noget her og nu, og det gør vi sammen med en meget stor del af hele fagkundskaben.
Derfor vil jeg også gerne bede Venstres ordfører bekræfte, at næsten alle, som har sendt høringssvar til forslaget, enten siger helt klart, at der skal gøres noget, og at det er en god idé at indføre denne vaccine i børnevaccinationsprogrammet, eller er neutrale.
Så vil jeg også gerne lige knytte en kommentar til fravalget af børnevaccination.
Som forældre er vi jo meget interesserede i at give vores børn de bedst mulige vilkår og sikre dem mod fremtidig smitte og sygdom, og da der sidste gang – det er jo ikke længere siden end i 1993 – blev gennemført en udvidelse af børnevaccineprogrammet til fem komponenter, var det de samme som i dag, der råbte op om, at det ville betyde et fravalg, og at forældrene ikke ville vælge den vaccine.
Men historien har jo vist, at selvfølgelig vil vi som forældre have den bedst mulige sikring af vores børn, og derfor er den risiko ikke til stede.
Inge-Lene Ebdrup (V), 2005-04-28:
Jeg vil heller ikke udelukke, at vi qua vores rejsemønstre, en større globalisering og en mere åben verden på sigt kan komme i den situation, at det kan være meget givtigt at indføre vaccination.
Men det, jeg bare i stilfærdighed siger, er: Vi er sat til at prioritere, vi er sat til at være politikere, og det, man gør her, er at sætte sig ud over det, som vi politikere normalt gør, nemlig at vurdere Sundhedsstyrelsens anbefalinger.
Sundhedsstyrelsen har et bredt flertal i Folketinget besluttet skal være det organ, der rådgiver politikere, men nu tager man tingene i egen hånd, og det er det, jeg er nervøs for.
Sagen er også, at med de tiltag, som er gennemført i 2005, men som vi jo reelt set ikke har set nogen som helst virkning af endnu, tror jeg, man skyder gråspurve med kanoner med forslaget.
René Skau Björnsson (S), 2005-04-28:
Jeg havde jo ellers håbet på, at Venstres ordfører ville overraske i dag og støtte det her forslag, men som hun selv sagde, det gjorde hun så ikke.
Vi anerkender jo fuldt ud de tiltag, der er iværksat med screening af gravide og tilbud til narkomaner, men fakta er jo også, at det jo ikke løser en problemstilling for børnene, og at faktisk en tredjedel af dem, der smittes, ikke tilhører nogen af de risikogrupper, der nu bliver sat ekstra ind over for.
Der sker jo smitte på mange måder og ikke bare fra gravid til barn, men jo fra en voksen til et barn, som ikke er ens eget barn.
Det er bare for at sige, at det er nødvendigt at gøre mere og med flere tiltag end bare det, der er sket, for at forebygge mest muligt.
Som ordføreren selv er inde på, rejser vi meget mere, end vi nogen sinde har gjort, vi møder flere mennesker, der kommer flere her til landet, så risikoen stiger for, at man vil komme ud for at blive smittet, og de vacciner, vi i dag bliver vaccineret med, har jo en langt mindre dødelighed, er langt mindre invaliderende end leverbetændelse.
Inge-Lene Ebdrup (V), 2005-04-28:
Jamen jeg er bestemt også bekymret, og jeg har også set, at Sundhedsstyrelsen skriver, at det ikke kan udelukkes, at det har en gavnlig effekt.
Det, jeg bare siger, er, at jeg synes, det er lidt skræmmende og beklageligt, at Socialdemokraterne nu sætter spørgsmålstegn ved Sundhedsstyrelsens faglighed og åbner en diskussion om Sundhedsstyrelsens relevans på den måde.
Der tror jeg så måske ikke enderne når sammen, men jeg synes ikke, det er så heldigt.
Så om det her med komponenter.
Jeg vil sige, at det er 40 mennesker, der bliver smittet.
Vi vil også se nysmittede i Danmark, efter at vi har indført en spædbørnsvaccination.
Det, jeg bare prøver på at sige, er, at det fald, som man vil se ved at indføre en spædbørnsvaccination, mener jeg vi også vil se, fordi vi nu har besluttet at indføre en screening af gravide.
Så det, jeg egentlig bare står og argumenterer for, er, at jeg mener, at vi allerede har indført noget, som i sidste ende har samme effekt, men som ikke udsætter dele af børnevaccinationsprogrammet for fare, for det er uomtvisteligt, at hvis børn skal stikkes måske to gange frem for en gang nu, det er der diskussion om, men i hvert fald at forældre skal tage stilling til seks forskellige dele i en vaccination i stedet for en, vil det for nogle betyde, at de vil genoverveje, hvorvidt børnene skal vaccineres.
Det synes vi er et meget stort problem, fordi det er meget vigtigt, at vi har stor sikkerhed omkring børnevaccinationsprogrammet.
Lone Møller (S), 2005-04-28:
Jeg ønsker ikke her at tage en debat om Sundhedsstyrelsen.
Jeg siger, at jeg er meget bekymret over at skulle gå imod en indstilling fra Sundhedsstyrelsen, men det gør jeg, fordi jeg ikke synes, at den indstilling, der er kommet fra Sundhedsstyrelsen, er fagligt forsvarlig.
Fru Inge-Lene Ebdrup må vel også bekræfte, at der i svaret fra Sundhedsstyrelsen rent faktisk står, at det ikke kan udelukkes, at det ville være en god idé at indføre vaccination mod hepatitis B i børnevaccinationsprogrammet.
Så er det jo ikke et spørgsmål om, hvilke komponenter for hvilke sygdomme, vi sætter ind i vaccinationsprogrammet.
Jeg tror, at forældrene nok ville være lidt mere trygge, hvis i hvert fald 40 børn ikke bliver smittet om året.
Dermed vil jeg gerne spørge, om det ikke er korrekt, at den vaccine, som i dag har seks komponenter, er godkendt i Danmark.
Det er jo ikke sådan noget helt nyt og farligt, vi indfører.
Vac cinen er rent faktisk godkendt.
Den benyttes i andre lande, og uden at vi har nogen eksempler på bivirkninger.
Inge-Lene Ebdrup (V), 2005-04-28:
Til det første, fru Lone Møller siger, om, at det ser pænt ud: Jeg tager det her ganske alvorligt, men fakta er, at vi står over for en sygdom, som på årsbasis smitter 40 i Danmark.
Det, jeg bare siger, er sådan ganske stilfærdigt, at med det, vi allerede har indført med screening af gravide, er det min opfattelse, at vi opnår samme resultat
som ved at indføre en generel vaccination, hvor vi ved en generel vaccination får problemerne med børnevaccinationsprogrammet.
Det leder mig så over til det andet spørgsmål, nemlig to ting: Det forekommer mig jo lige pludselig, at det, som Socialdemokraterne her forsøger, er at åbne en diskussion om Sundhedsstyrelsen, og jeg ved ikke, om jeg synes, det er så klogt, at vi skal til at diskutere Sundhedsstyrelsens rolle og Sundhedsstyrelsens indstillinger, for vi har den opfattelse, at Sundhedsstyrelsen er et meget validt organ, som kommer med nogle meget fine indstillinger, som vi bør følge.
Så jeg håber ikke, at det er det, der sådan ligesom er ærindet.
Med hensyn til børnevaccinationsprogrammet og andre vacciner, der er blevet tilført, må jeg jo bare sige, at de vacciner, der ellers er blevet tilført med de fem komponenter, som vi har i dag, jo er mod nogle helt andre sygdomme med et helt andet smittebillede og nogle helt andre risici, end at vi har 40 om året, der får hepatitis B.
Karin Nødgaard (DF), 2005-04-28:
Jeg kunne godt tænke mig at høre, om det ikke bekymrer ordføreren, at en tredjedel af de smittede ikke tilhører nogen risikogruppe, og at 90 pct. af de smittede børn bliver kroniske bærere af hepatitis B.
Ministeren udtalte sig før om sin holdning til frivillig vaccination.
Jeg kunne godt tænke mig at høre Venstres ordførers egen personlige holdning til, at man måske kunne lave det som en frivillig ordning.
Lone Møller (S), 2005-04-28:
Jeg vil gerne sige tak til ordførerne.
Jeg oplever faktisk, at der er en meget positiv indstilling til det her forslag.
Der er nogle af ordførerne, der har haft nogle betænkeligheder, og der er måske nogle uklarheder, som man meget gerne vil have i hvert fald drøftet og set på, inden man træffer den endelige beslutning, men jeg oplever faktisk, at der er en meget stor tilslutning til forslaget.
Det vil jo så medføre, at vi kan komme i arbejdstøjet hurtigst muligt og få stillet og afdækket de her spørgsmål, og jeg vil i hvert fald også bede ministeren, som jo har givet et tilsagn om at indkalde ordførerne, om her fra talerstolen at tilkendegive, at det ikke er noget, der sker engang efter sommerferien, men at det sker inden for meget kort tid, for ingen skal være i tvivl om, at Socialdemokratiet påtænker at sætte det her forslag til afstemning, medmindre vi ikke kan nå en løsning.
Der var et par enkelte bemærkninger, som jeg godt lige vil knytte et par kommentarer til.
Der er sat spørgsmålstegn ved økonomien.
Jeg skal selvfølgelig ikke være hundrede procent skråsikker, men de oplysninger, vi har, er, at de vacciner, der i dag er på markedet, og som bliver brugt i andre lande, kan købes og kan bruges, sådan at det ikke vil påføre samfundet udgifter og det bliver skatteborgerne i øst og vest, som kommer til at betale en masse penge, som fru Helle Sjelle sagde; vi må vide, hvilken regning vi udskriver.
Man kan altså tilføre det inden for de samme midler.
Der er talt meget om risikogrupper, og at det er den vej, vi skal gå.
Det at indføre hepatitis B i børnevaccinationsprogrammet er jo ikke ensbetydende med, at vi skal slække på den forebyggelsesindsats, som vi er i gang med.
Tværtimod skal den måske forstærkes.
Det var ikke bare en morsomhed, at jeg sagde, at der lige er kommet en opgørelse, der siger, at 14 pct. af de danske mænd besøger prostituerede; de er ikke med i risikogrupperne.
Nu kan det være lidt svært at finde ud af, hvem de 14 pct. er.
Men der er i hvert fald andre grupper, som i dag har et meget stort potentiale for at være smittebærere, som vi ikke når.
Derfor mener jeg, at det rigtige for Danmark at gøre, er at være fremsynet – det er jo også det, regeringen så tit bryster sig af at den gerne vil være – så vi her går ikke foran, for vi halter faktisk lidt bagefter, men siger, at på nuværende tidspunkt indfører vi det i børnevaccinationsprogrammet.
Men det indebærer selvfølgelig ikke, at vi skal slække på den forebyggende indsats for andre grupper.
Jeg håber, at vi meget hurtigt får et møde, og at vi alle sammen gør os umage med at få stillet de spørgsmål, der jo har været her i salen, til afdækning, sådan at vi inden sommerferien kan træffe en beslutning vedrørende det her problem.
Ellers skal jeg sige tak for den positive indstilling.
Majbrit Berlau (EL), 2005-04-28:
Jeg synes, det er vigtigt at fremhæve, at Hepatitis Foreningen har lavet en undersøgelse, hvor 73 pct. af de adspurgte forældre rent faktisk tilslutter sig ideen om, at man indfører hepatitis B-vaccinen som en del af børnevaccinationsprogrammet.
I forslagets bemærkninger står der: »Færre børn vil opleve, at de isoleres eller stigmatiseres som følge af smitte eller frygt for smitte, og samtidig vil der ske en reduktion i antallet af dødsfald som følge af sygdomme relateret til hepatitis B-infektioner.«
Det er et meget vigtigt element for Enhedslisten, at lige netop det her bliver effekten af et sådant forslag.
Det er ganske forfærdeligt i de tilfælde, hvor et barn f.eks. i en børnehave bliver særligt udstillet, fordi barnet har hepatitis.
Det sker i mange tilfælde, at nogle forældre og nogle ansatte bliver så bekymrede og angste for smittefaren, at det smittede barn ender uden legekammerater og i en ulykkelig situation.
Det betyder, at den ønskede effekt først vil vise sig, når alle er vaccinerede, og at man indtil da er nødt til at oplyse om, at der selvfølgelig er en smittefare.
Det er også en del af det, vi er nødt til at tage i betragtning i denne debat.
Sådanne elementer og denne viden bør i højere grad være en del af sundhedsfagene på f.eks. pædagoguddannelsen og andre sundhedsfaglige og pædagogiske uddannelser, hvor man arbejder med børn.
Umiddelbart vil det være naturligt at vælge den løsning, hvor barnet kun skal stikkes én gang, men før vi kan tage endelig stilling til det her, vil vi have oplyst, hvilken risiko der er forbundet med sådan en blandingsvaccine.
Det synes vi står uklart.
Det er før set, at blandingsvacciner medfører komplikationer, og vi vil gerne have en meget klar forsikring for, at et sådant produkt er grundigt afprøvet.
Ligeledes mener vi, det er vigtigt, at der bliver fundet en løsning på problematikken om, hvordan forældre, der måtte fravælge en hepatitisvaccine, vil være stillet, hvis det indgår i en blandingsvaccine med fem andre vaccinationer.
Vil de forældre så kunne opretholde retten til at modtage vaccinationen for de resterende fem sygdomme?
Yderligere vil vi gerne have svar på, hvilke bivirkninger der er på længere sigt ved hepatitis B-vaccinationen.
En indførelse af hepatitis B-vaccinationen som en del af en børnevaccination kan vi til dels støtte, såfremt vi får en afklaring af de her elementer, men jeg synes også, det er vigtigt at understrege, som ordføreren for SF gjorde, at vi jo ikke kommer kampen mod hepatitis B-sygdommen til livs ved kun at vaccinere de generationer, der bliver født nu, men det er sådan set også vigtigt at sikre, at de generationer, og det vil så være os, der sidder her i salen, tilhørere og dem, der ser på, også får muligheden for at få denne her hepatitis B-vaccine, og det mener jeg i høj grad også bør være en del af de overvejelser, vi gør os i løbet af den kommende tid.
Birthe Skaarup (DF), 2005-04-28:
Jeg har lige et enkelt spørgsmål.
Nu har der jo her i salen under debatten været mange forskellige tal fremme om, hvor mange der bliver smittet.
Noget af det, der står helt fast, er i hvert tilfælde, at det er mindst 120, men det kan også være helt op til 300 tilfælde af opstået hepatitis B og i alt måske helt op til 1.000 smittetilfælde årligt.
Det vil jeg godt høre fru Helle Sjelle om hun ikke synes er meget bekymrende.
Dansk Folkeparti har foreslået screening af gravide.
Mener fru Helle Sjelle ikke, det er en god idé?
Helle Sjelle (KF), 2005-04-28:
Det, der i høj grad gør indtryk på mig, er faktisk, at Sundhedsstyrelsen er kommet med en faglig vurdering i denne her sammenhæng, og det er det, jeg forholder mig til.
Vi må kunne regne med de ting, Sundhedsstyrelsen kommer med, ellers skal vi til at sætte langt flere spørgsmålstegn ved de ting, Sundhedsstyrelsen kommer med, end vi gør på nuværende tidspunkt, og så synes jeg, vi er ude på et skråplan.
Jeg forventer, at vi kan regne med de ting, man kommer med fra Sundhedsstyrelsen.
René Skau Björnsson (S), 2005-04-28:
Jeg hørte, at et af argumenterne mod at indføre hepatitis B-vaccination i børnevaccinationsprogrammet var, at så åbner vi en ladeport.
Jeg tror, fru Helle Sjelle sagde, at så skulle vi jo vaccinere mod alle mulige tænkelige sygdomme, som om det her er et hurtigt lille påfund, som Socialdemokraterne kommer med, fordi vi bare lige skulle komme med et eller andet, og i morgen kommer vi så med et andet vaccinationsprogramsforslag.
Men det gør vi jo ikke.
Grundlaget for vores beslutningsforslag er jo netop, at det her er gennemarbejdet, et langt forarbejde er gået forud.
Vi kan undgå smitte med akut hepatitis B.
Hvor vi i dag har 120 tilfælde om året, kan vi komme ned på 0 i løbet af en kort årrække ved at give den her vaccination.
Helle Sjelle (KF), 2005-04-28:
Jeg har noteret mig, at Sundhedsstyrelsen har foretaget nogle grundige vurderinger på baggrund af de informationer, de har, og det er det, der som udgangspunkt gør, at vi ikke umiddelbart støtter det her forslag.
Vi forventer faktisk, at vi kan regne med vurderinger, som kommer fra Sundhedsstyrelsen, og det er derfor, vi har truffet den beslutning, som vi har; det er på baggrund af den anbefaling, som Sundhedsstyrelsen er kommet med.
Vi forventer, at vi kan regne med de ting, der kommer fra Sundhedsstyrelsen.
Lone Møller (S), 2005-04-28:
Jeg vil gerne spørge fru Helle Sjelle, om hun har insiderviden, for ellers vil jeg gerne vide, hvor det er, Sundhedsstyrelsen har forhørt sig rundtomkring.